Jukurien vieraskiertue käynnistyy Porissa | Jukurit
Jukurien vieraskiertue käynnistyy Porissa
26.9.2016 klo 21:52
"Kaikki paineet ovat Ässien pukukopissa", paaluttaa Jukurien apuvalmentaja Juuso Hahl.
Jatkuuko Zach Budishin vahva syksy Porin tiistai-illassa?
Mikkelin Jukurien Liiga-kausi jatkuu alkaneella viikolla kolmen ottelun taistolla. Tiistaina Jukurit iskee yhteen Porissa Ässiä vastaan, torstaina odottaa puolestaan vierailu Helsinkiin HIFK:n kotiluolaan. Lauantaina Jukurit isännöi Tampereen Ilvestä Ikioma Areenalla.
Kaksi edellistä ottelua voittanut viikinkiheimo matkusti Poriin jo maanantaina. Pitkän bussimatkan puudutukset karisteltiin pelaajien lihaksistoista Isomäki Areenan käytävillä alkuillasta.
- Pori on hieno paikka, mutta Mikkeliin en veisi täältä mitään, leukaili hyökkääjä Janne Kumpulainen omia tuntojaan Porin syys-säässä.
Jukurien apuvalmentaja Juuso Hahl analysoi kolmen ottelun viikkoa maltillisin ajatuksin.
- Menemme peli kerrallaan kaukalossa ja sen ulkopuolella. Pidetään keskittyminen aina siinä seuraavassa haasteessa, joka meitä odottaa. Ei haihatella ja pohdita liikaa. Nyt ajatuksissa on Porin Ässät, Hahl linjaa.
Hahlin mukaan Jukurien kaksi edellistä voitokasta ottelua ovat ruokkineet ilmapiiriä - luonnollisesti - positiivisella tavalla.
- Toki voitoilla on merkitystä, mutta joka peliin tässä tehdään samat ennakkovalmistelut taktisella puolella. Ei voi tyytyä ja jäädä vain odottelemaan jotain jostain. Tarvitaan hyvä fyysinen valmius, oikeanlainen henkinen olotila sekä pelillinen identiteetti.
- Jos ajatellaan tiistain peliä, niin meidän tulee olla huolellisia. On odotettavaa, että Ässät iskee päälle kotikaukalossa kovalla paineella alusta alkaen. Huolellisuus kiekollisessa pelissä korostuu entisestään. Muistetaan kuitenkin se, että kaikki paineet ovat Ässien pukukopissa. Meillä Porin tiistai-illassa on vain voitettavaa, viestittää Hahl.
Ässät-Jukurit käynnistyy tiistaina klo 18.30.